Denel-hoof se bedanking: 'n Oorwinning op Solidariteit se kerfstok - Solidariteit WêreldSolidariteit Wêreld
Denel-hoof se bedanking: 'n Oorwinning op Solidariteit se kerfstok
Die vakbond Solidariteit het vandag die bedanking van Zwelakhe Ntshepe, voormalige hoof uitvoerende beampte (HUB) van Denel verwelkom. “Dié bedanking kom na volgehoue druk deur die vakbond teen Ntshepe en ander korrupte bestuur in Denel,” het Deon Reyneke, adjunkhoofsekretaris by Solidariteit gesê.
Volgens Reyneke was die Denel-dossier wat Solidariteit in April bekend gemaak het die finale spyker in Ntshepe se kis. Dié dossier het verskeie voorbeelde van finansiële wanbestuur uitgelig, en het ook dokumentasie bekend gemaak wat onthul het dat ʼn beurs van R1,2 miljoen aan die seun van die Noordwes Premier, Supra Mahumapelo, onregmatig toegeken is. “In die verslag het ons ook gevra dat Ntshepe hangende ʼn ondersoek, geskors word,” het Reyneke gesê.
Reyneke sê voorts dat daar steeds ʼn behoorlike forensiese ondersoek moet wees, met gepaste optrede en indien bevind word dat daar strafregtelike oortredings was, moet daar strafregtelike klagtes volg. “ʼn Bedanking mag nie ʼn verdere ondersoek en optrede ongedaan maak nie. Die HUB tree ook nie in isolasie op nie. Ons vra ook dat ʼn ondersoek moet bepaal wie verder verantwoordelik is vir die chaos in Denel.”
Solidariteit het ook sy steun aan Mev. Monhla Hlahla, raadvoorsitter van Denel gegee en komplimenteer haar vir die positiewe veranderinge wat sy reeds teweeg gebring het.